Soektog na vermiste vliegtuigwrak uitgestel | Maroela Media
Die soektog na die vermiste Maleisiese vlug MH370 is vir eers uitgestel weens tegniese probleme.
Australië se gesamentlike koördineringsagentskap, wat die soektog lei, sê die mini-duikboot wat vir die soektog gebruik word was vir slegs sowat twee ure in die water voor dit verwyder moes word. Die agentskap sê hulle benodig bykomende onderdele wat van Brittanje af gestuur moet word.
Vlug MH370 het op 8 Maart spoorloos verdwyn met 239 mense aan boord. Daar word vermoed dat die vliegtuig in die Indiese Oseaan naby Australië in die see gestort het. Die vliegtuig was van Kuala Lumpur na Beijing onderweg toe dit van radar verdwyn het.
Die intensiewe lug- en seesoektog na die vermiste Boeing 777 is einde verlede maand drasties afgeskaal. Volgens beamptes sal daar egter 'n meer intensiewe ondersese soektog van stapel gestuur word. Daar sal na verwagting toerusting gebruik word wat tot 4 500m diep kan soek.